<classify> Klabu ya Yanga imefikia rasmi uamuzi wa kuachana na nahodha wake Ibrahim Ajibu na kumtakia heri katika sehemu yake mpya ya ajira atayokuwa akiitumikia baada ya kushindwa kufikia naye makubaliano ya kumuogezea mkataba mpya. Itakumbukwa kuwa Ajibu alijiunga na Yanga akitokea Simba kwa mkataba wa miaka miwili utakaofikia tamati Juni 30 mwaka huu. Akizungumza mbele ya wanahabari leo jijini Dar es Salaam, Makamu Mwenyekiti wa klabu ya Yanga, Fredrick Mwakalebela amesema wanatambua uwezo wa Ajibu na walitamani kuona anaendelea kucheza katika klabu yao, lakini mwenye uamuzi ya kuendelea au kutoendelea ni mchezaji mwenyewe. Tumefanya mazungumzo na mchezaji huyo kwa muda mrefu sana, lakini ameshindwa kuonyesha nia ya kutaka kusalia kikosini kwetu tunamtakia kila lenye heri huko aendapo na kama hatapata nafasi basi milango bado ipo wazi. Hakuna timu siyotaka kufanya kazi na Ajibu kutokana na uwezo alionao, lakini hatuwezi kumlazimisha mkataba wake na sisi unamalizika mwishoni mwa mwezi huu hivyo hakuna ulazima wa kuendelea kumshikiria wakati kuna timu zinamuhitaji tunamuachia, alisema Mwakalebela. Mapema hivi karibuni Ajibu aliuambia mtandao huu kuwa hajatia saini Simba wala Yanga kama inavyodaiwa na baadhi ya wadau nchini.  <topic>: MICHEZO 